b"\n_START_ARTICLE_\nTroesmis\n_START_SECTION_\nAtest\xc4\x83ri documentare\n_START_PARAGRAPH_\nTroesmis a fost de-a lungul \xc3\xaentregii perioade antice un important punct strategic \xc8\x99i de aceea el este men\xc8\x9bionat \xc3\xaen principalele izvoare geografice, uneori ca sediu al unor legiuni romane. _NEWLINE_Cea mai veche men\xc8\x9biune a sa este \xc3\xaen Ponticele lui Ovidius, \xc3\xaen forma Troesmen (acuzativul lui Troesmes), \xc3\xaen 4.9.79 \xc8\x99i 4.16.15. _NEWLINE_El apare apoi la Ptolemeu, numit \xce\xa4\xcf\x81\xce\xbf\xce\xb9\xcf\x83\xce\xbc\xce\xaf\xcf\x82 (\xc3\xaen Geogr. 3.10.5, a\xc8\x99ezat la coord. 54\xc2\xb0 46\xc2\xb020, \xc3\xaentre \xce\x9a\xce\xb1\xcf\x81\xcf\x83\xce\xbf\xcf\x8d\xce\xbc 54\xc2\xb030 45\xc2\xb050 \xc8\x99i \xce\x94\xce\xb9\xce\xbd\xce\xbf\xce\xb3\xce\xad\xcf\x84\xce\xb5\xce\xb9\xce\xb1 53\xc2\xb010 46\xc2\xb040), ca lag\xc4\x83r al legiunii a V-a Macedonica. _NEWLINE_Itinerarium Antonini, dou\xc4\x83 secole mai t\xc3\xa2rziu, \xc3\xael nume\xc8\x99te Trosmis, \xc3\xael a\xc8\x99az\xc4\x83 \xc3\xaentre Beroe Piatra Frec\xc4\x83\xc8\x9bei \xc8\x99i Arrubium (M\xc4\x83cin) (la 18 mp de primul \xc8\x99i la 9 mp de al doilea) \xc8\x99i plaseaz\xc4\x83 aici garnizoana legiunii I Iovia. _NEWLINE_Nu mult mai t\xc3\xa2rziu, c\xc3\xa2nd a fost scris\xc4\x83 Notitia Dignitatum (Orientis), aici era re\xc8\x99edin\xc8\x9ba comandantului legiunii a II-a Herculia (NDOr. 39, 23 \xc8\x99i 29: Trosmis, 31: Iprosmis). _NEWLINE_Figureaz\xc4\x83 \xc8\x99i \xc3\xaen Tabula Peutingeriana 8.3: Troesmis (la 23 mp de Beroe \xc8\x99i la 8 mp de Arrubium). _NEWLINE_Numele s\xc4\x83u mai apare \xc8\x99i \xc3\xaen Itinerarium Burdigalense (sau Hierosolymitanum), la Hierocles, \xc3\xaen 'Cosmografia' geografului anonim din Ravenna, la Constantin Porfirogenetul precum \xc8\x99i \xc3\xaen c\xc3\xa2teva inscrip\xc8\x9bii descoperite \xc3\xaen ruinele de la Igli\xc8\x9ba.\n_START_SECTION_\nRecuperare\n_START_PARAGRAPH_\n\xc3\x8en anul 2002, autorit\xc4\x83\xc8\x9bile rom\xc3\xa2ne, \xc3\xaen colaborare cu cele britanice, au reu\xc8\x99it s\xc4\x83 recupereze dou\xc4\x83 monumente epigrafice \xc3\xaen limba latin\xc4\x83, mai precis, dou\xc4\x83 t\xc4\x83bli\xc8\x9be reprezent\xc3\xa2nd tabulae de bronz care con\xc8\x9bin legile municipiului Troesmis, emise \xc3\xaen timpul \xc3\xaemp\xc4\x83ratului Marc Aureliu, care fuseser\xc4\x83 furate \xc8\x99i scoase la licita\xc8\x9bie la Londra. Cele dou\xc4\x83 tabulae din bronz au dimensiunile de 67 x 54 centimetri, greutatea de 26,41 kilograme prima \xc8\x99i respectiv 59 x 50 centimetri \xc8\x99i greutatea de 23,60 kilograme a doua. Potrivit istoricilor care au analizat cele dou\xc4\x83 obiecte, acestea sunt cel mai important document scris apar\xc8\x9bin\xc3\xa2nd istoriei noastre vechi \xc8\x99i provenind de pe teritoriul Rom\xc3\xa2niei._NEWLINE_Pe cele dou\xc4\x83 table, pe care se p\xc4\x83streaz\xc4\x83 p\xc4\x83r\xc8\x9bi din capitolele al XI-lea respectiv al XXVII-lea - al XXVIII-lea, se fac preciz\xc4\x83ri privind alegerea solilor ora\xc8\x99ului \xc8\x99i condi\xc8\x9biile pe care candida\xc8\x9bii la alegeri trebuiau s\xc4\x83 le \xc3\xaendeplineasc\xc4\x83, este men\xc8\x9bionat numele complet \xc8\x99i oficial al ora\xc8\x99ului (municipum Marcum Aurelium Antoninum et Lucium Aurelium Commodum Augustum Troesmensium) care asigur\xc4\x83 datarea acord\xc4\x83rii statutului de municipium a\xc8\x99ez\xc4\x83rii urbane de la Troesmis \xc3\xaen anii 177-180 p. Chr., \xc3\xaen timpul domniei comune a \xc3\xaemp\xc4\x83ra\xc8\x9bilor Marcus Aurelius \xc8\x99i Commodus."